DIE JAAR WORD RYP …
Apr 30, 2013 | Hennie van Deventer se Blog
Herfstyd in die Kaap – en die jaar word ryp nie net in N.P. van Wyk se goue akkerblare en wingerd wat verkleur nie.
Ook in die talmende goue sonsondergange. Amper elke aand kom skemer in 'n skouspelagtige kleurespel.
Melkbos is gelukkig beroemd (berug?) vir meer as Koeberg-kragsentrale. Sy sonsondergange is prentjies en lok mense van oral om te kom slenter in die laaste strale van die son, foto's te neem, skemerkelkies te klink en sommer te geniet.
Ongelukkig het HvD net drie van hierdie vier foto's geneem. Die een van Tafelberg in sagte pienk en blou getooi, kom uit die portefeulje van oorsese kamera-towenaars met die wonderlikste lense.
LANSIE VIE EGBREUK!
Apr 29, 2013 | Hennie van Deventer se Blog
Die leraar slaan die Bybel oop en lees vir sy kuddetjie die Tien Gebooie. Skielik skiet 'n skok deur sy lyf wat sy kunstande laat ratel.
"Tou shalt commit adultery." So staan dit hier in Eksodus. Geen teken van die allerbelangrike "not" nie.
Daardie lansie vir egbreuk is per ongeluk gebreek. 'n Vrot proefleser het bo-oor die "ligte mistykie"gelees in die Engelse Bybel van 1631. Darem net 'n duisend is daarmee gedruk.
Lees dit ook in J. Stephen Lang se "Leer ken die Bybel in 30 dae". (hvd)
Apr 28, 2013 | Hennie van Deventer se Blog
'n Resultaat van die besinning wat ek in blog 999 in die vooruitsig gestel het, is blog 1012:
Die Griekse woord "nike" beteken oorwinning. "Nikon" beteken oorwinnaar. So lees ek in J. Stephen Lang se boek "Leer ken die Bybel in 30 dae".
Wonder of die name van die beroemde Nikeskoene en die ewe beroemde Nikonkameras Grieks van oorsprong is.
Dit is korter en kragtiger as die deursnee-hvd-bydrae in die pre-duisend-era. Kort genoeg om dit sommer ook op Facebook te sit.
Nog 'n voorbeeld van die nuwe patroon is die vier inskrywings tussen 21 en 25 April oor die Slanghoek-uitstappie. Voorheen sou ek alles in een asem wou oordra.
Langer stilswyes tussenin sal seker ook nog voorkom. Wil myself dissiplineer om minder tyd by die rekenaar deur te bring. (hvd)
OUPA SE KOLF
Apr 27, 2013 | Hennie van Deventer se Blog
Vir hul negende verjaardag het die Claassens-tweeling, Jacob en Thomas, gister elk 'n gawe krieketkolf present gekry – volgens elkeen se lengte en gewig.
My gedagtes is ver teruggevoer tot 1951 in Durban. My ouers het my na 'n sportwinkel in Weststraat (nou Pixley KaSeme) gebring. Ek kon vir my 'n kolf kies.
Ek is met 'n Len Hutton (legendariese Engelse aanvangskolwer) daar uit. Amper-amper was ek baas van 'n Roy McLean (flambojante Springbok-middelkolwer en soms Natal se losskakel). Hy het egter die vorige Saterdag 'n nulltjie aangeteken – soos meermale helaas. My entoesiasme vir 'n Roy McLean was gedemp.
Die kinders se kolwe het nie die name van bekende krieketsterre daarop nie. Wonder hoekom? Wat hulle wel spesiaal maak, is dat hulle klaar in die fabriek "ïngeslaan" is. 'n Plastiekomhulsel is om die kolf aangebring. Jy kan instap en begin moker as jou naam Chris Gayle (of Zoeloe Klusener) is.
In my tyd moes jy ure lank die kolf met roulynolie bewerk en daarna met 'n krieketbal in 'n sokkie klop-klop totdat jou arm pyn.
Oupa het hom weldra as bouler ontpop. Daardie kolf het nie juis soveel lopies aangeteken dat Wisden belangstellend nadergeskuif het nie. Hoop julle twee seuns ryg die groot tellings in, hoewel Thomas ook al hoe meer na 'n ontluikende snelbouler begin lyk – dalk selfs vinniger as Oupa op 'n latere ouderdom.
JOU TROTSE VRIEND
Apr 26, 2013 | Hennie van Deventer se Blog
In my Tukkiedae (1958-1962) was jy eers werklik 'n Tukkie sodra jy ná die "ontheffing" aan die einde van jou "ienk"-jaar by Grant McKenzies of Uniewinkels vir jou 'n kleurbaadjie met die "koord van rooi, blou en goud" kon gaan koop.
Soos destyds met die baadjie, voel ek die sertifikaat wat vandeesweek in die pos opgedaag het, maak nou my status as "Vriend van die Voortrekkermonument" amptelik. My sertifikaat soek net 'n plek teen 'n muur. Gaan ook my lapelknopie met trots dra. En die lisensieplakker gaan BMW toe.
Wil terloops net noem dat 'n hele pak sulke sertifikate seker op pad is Beijing toe. Bykans 50% van alle Chinese besoekers doen deesdae die Monument aan, wat hulle as 'n voorkeurbestemmings in die land ag. Dat Chinese besoekers in 'n jaar met 45% gestyg het, het juis vir die Monument pas 'n yslike pluimpie in die sak gebring.
Die VTM het by die China Outbound Travel and Tourist Market in Beijing die goue, algehele prestasietoekenning ontvang as algehele wenner by die skou. Prominente rolspelers in die toerismebedryf in Amerika, Afrika en Europa was teenwoordig.
Vyftig persent van Chinese besoekers kan nie verkeerd wees nie. Geluk, Monument, geluk Sonja Lombard.